## L’Hospital Clínic de València posa en marxa una escola de pacients ostomitzats

*** El projecte s’inicia amb l’objectiu de divulgar, compartir i facilitar informació i formació a pacients, familiars i cuidadors
* La consulta d’estomes atén al voltant de 500 pacients a l’any**

L’Hospital Clínic Universitari de València ha posat en marxa una escola de pacients ostomitzats que té com a objectiu establir un espai de formació per a fomentar el pacient actiu i l’autocura en salut. Es tracta d’un fòrum entre professionals i pacients en el qual es pretén oferir coneixements, ferramentes i competències necessàries que permeta els pacients portadors d’ostomies conservar la seua salut i millorar la seua qualitat de vida.

L’escola s’ha inaugurat esta setmana en el marc del Dia Mundial del Pacient Ostomitzat, commemorat este primer dissabte d’octubre, en una jornada que ha reunit professionals, pacients i familiars, així com associacions.

Una persona amb ostomia (o estoma) és una persona a la qual per diferents malalties (un càncer, un accident, una malaltia inflamatòria intestinal, etc.) se li ha fet quirúrgicament una obertura entre els intestins i la paret abdominal. Els tipus més comuns d’ostomia connecten l’intestí prim (ileostomia o jejunostomia) o l’intestí gros (colostomia) a la paret abdominal. Les ostomies poden ser temporals o permanents. L’hospital disposa des dels anys 90 amb una consulta d’infermeria especialitzada en ostomies que atén l’any prop de 500 pacients.

Tal com ha explicat Alejandra López Callejón, infermera estomaterapeuta de l’Hospital Clínic de València, “quan a un pacient se li fa una ostomia s’enfronta a un repte, no solament per les repercussions físiques, sinó també emocionals i mentals. Ha d’aprendre una sèrie de cures per a millorar la seua qualitat de vida. L’escola de pacients sorgix amb la idea de proporcionar suport en cures i oferir formació per a empoderar el mateix pacient, fomentar l’autocura de la salut i l’autogestió de la malaltia”.

**Formació trimestral**

L’escola de pacients s’estructurarà en sessions trimestrals. Es tracta de trobades amb una intervenció multidisciplinària de distints especialistes, entre altres, d’oncologia, urologia, ginecologia, nutrició, psicologia, sexologia o fisioteràpia, per a un abordatge global dels problemes que poden presentar pacient i familiars.

“A través d’una combinació de tallers, xarrades i sessions d’assessorament, els participants podran aprendre sobre el maneig adequat dels estomes, la higiene, la nutrició, l’exercici físic, rehabilitació abdominal, imatge corporal, relacions socials, familiars i de parella, sexualitat, maneig de l’estrés i tècniques de relaxació i altres aspectes com consells sobre moda o tècniques per a viatjar amb seguretat i comoditat”, ha explicat Margarita Fernández, infermera estomaterapeuta de l’Hospital Clínic de València.

Fecha: 05/10/2024